RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR privind funcționarea procedurii de notificare prevăzute în Acordul OMC privind barierele tehnice în calea comerțului (Acordul BTC) /* COM/2012/0354 final */





RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR privind funcționarea procedurii de notificare prevăzute în Acordul OMC privind barierele tehnice în calea comerțului (Acordul BTC) 1. Introducere Acordul privind barierele tehnice în calea comerțului (Acordul BTC[1]) este unul dintre cele 13 acorduri multilaterale privind comerțul cu mărfuri negociate în cadrul Rundei Uruguay. El a intrat în vigoare în 1995, odată cu crearea Organizației Mondiale a Comerțului (OMC). El îi obligă pe toți membrii OMC să notifice regulamentele tehnice și procedurile de evaluare a conformității mărfurilor în stadiul de proiect Organizației Mondiale a Comerțului și oferă celorlalți membri ai OMC posibilitatea de a le comenta. · Această procedură este o modalitate concretă de a ajuta întreprinderile UE, inclusiv întreprinderile mici și mijlocii (IMM-urile), să își îmbunătățească accesul la piețele țărilor terțe, deoarece: · ea permite detectarea și eliminarea la sursă a obstacolelor tehnice inutile în calea comerțului internațional; · ea îi ajută pe legislatorii UE și ai statelor membre, precum și pe operatorii economici din UE să cunoască noile regulamente tehnice și noile proceduri de evaluare a conformității ale altor membri ai OMC; · ea permite Uniunii Europene să își promoveze abordarea în materie de reglementare și să aibă o influență asupra regulamentelor altor membri ai OMC, în cadrul dialogului care are loc înainte de adoptarea noilor regulamente; · ea contribuie la convergența regulilor și a standardelor la nivel internațional. Prin urmare, procedura de notificare referitoare la barierele tehnice în calea comerțului (BTC) este un element important al politicii industriale și comerciale a UE[2] și contribuie la realizarea obiectivelor strategiei Europa 2020[3], în special la o creștere inteligentă, durabilă și favorabilă incluziunii. Primul obiectiv al prezentului raport este de a atrage atenția instituțiilor europene, a organelor consultative și a operatorilor economici din UE, inclusiv a IMM-urilor, cu privire la oportunitățile pe care le oferă procedura de notificare referitoare la BTC. Cel de-al doilea obiectiv este de a prezenta ultimele tendințe ale acestui instrument, oferind o imagine de ansamblu asupra evoluției procedurii în cursul ultimilor ani. În al treilea rând, Comisia profită de oportunitatea pe care o oferă prezentul raport pentru a recomanda acțiuni concrete, cu scopul de a aduce noi îmbunătățiri. Pentru a profita de avantajele pe care le oferă procedura de notificare a regulamentelor altor membri ai OMC, este esențial nu numai ca UE să respecte obligațiile stabilite în Acordul BTC, ci și ca aceasta să contribuie activ la creșterea eficacității procedurii. Este important ca Parlamentul European, Consiliul și statele membre să cunoască funcționarea procedurii de notificare referitoare la BTC și să coopereze cu Comisia pentru a îndeplini obiectivele de respectare a obligațiilor și de îmbunătățire a transparenței. 2. Prezentarea procedurii de notificare referitoare la BTC 2.1. Obligații rezultate din Acordul BTC Acordul BTC vizează facilitarea comerțului internațional, recunoscând totodată dreptul membrilor OMC de a adopta, la scară națională, regulamente tehnice și proceduri de evaluare a conformității care ar putea constitui bariere tehnice în calea comerțului (din cauza costurilor de ajustare rezultate din regulile divergente, a costurilor de informare etc.). Pentru a se asigura că aceste măsuri nu creează bariere discriminatorii sau inutile în calea comerțului, Acordul BTC conține o serie de condiții de fond și procedurale pe care membrii OMC trebuie să le respecte atunci când elaborează regulamente tehnice și proceduri de evaluare a conformității. Aceste condiții de fond și procedurale se aplică tuturor regulamentelor tehnice și procedurilor de evaluare a conformității referitoare la comerțul cu mărfuri, fie industriale, fie agricole. Spre deosebire de standarde, care sunt de natură facultativă, regulamentele tehnice stabilesc caracteristicile obligatorii ale unui produs și procesele și metodele de fabricație corespunzătoare[4]. Procedurile de evaluare a conformității sunt utilizate pentru a determina dacă produsele respectă aceste cerințe obligatorii. 2.1.1. Condițiile de fond: nediscriminarea, evitarea barierelor inutile în calea comerțului, utilizarea standardelor internaționale relevante O măsură care intră în sfera de aplicare a Acordului BTC trebuie să respecte principiul nediscriminării. Acest principiu, care constituie piatra de temelie a legislației OMC, este inclus în Acordul General pentru Tarife și Comerț (GATT). El interzice discriminarea între produsele importate și produsele naționale (principiul tratamentului național, articolul III din GATT) și între produsele importate (principiul națiunii celei mai favorizate, articolul I din GATT). În aceeași ordine de idei, articolul 2.1 din Acordul BTC impune membrilor OMC să acorde produselor originare de pe teritoriul oricărui alt membru un tratament care nu este mai puțin favorabil decât cel acordat produselor similare de origine națională și produselor similare originare din orice altă țară. În plus, regulamentele tehnice sunt autorizate numai atunci când sunt necesare pentru realizarea unui obiectiv legitim. În mod similar, procedurile de evaluare a conformității nu trebuie să fie mai stricte sau să fie aplicate mai strict decât este necesar pentru a oferi membrului importator al OMC o garanție suficientă că produsele sunt conforme cu cerințele relevante. Articolul 2.2 din Acordul BTC conține o listă neexhaustivă de obiective legitime, care include prevenirea practicilor de natură să inducă în eroare, protecția sănătății sau a siguranței oamenilor și protecția mediului. Între 2008 și 2011, protecția sănătății și a siguranței oamenilor a fost indicată drept obiectivul legitim urmărit pentru aproximativ jumătate din notificările referitoare la BTC[5]. În plus, această cerință de „necesitate” înseamnă că trebuie găsit un echilibru între obiectivul legitim urmărit și riscul neîndeplinirii sale, pentru a alege metoda care presupune cele mai puține restricții asupra comerțului, fiind la fel de eficientă. În acest scop, legiuitorul național se poate baza pe Acordul BTC, care sugerează o serie de abordări care facilitează comerțul, precum utilizarea regulamentelor tehnice bazate pe performanță și recunoașterea echivalenței regulamentelor tehnice ale altor membri ai OMC și a rezultatelor evaluărilor conformității efectuate de alte țări[6]. La elaborarea regulamentelor tehnice sau a procedurilor de evaluare a conformității trebuie utilizate, de asemenea, standardele internaționale relevante. Mai multe dispoziții din Acordul BTC încurajează utilizarea standardelor internaționale ca o modalitate de a favoriza armonizarea normelor tehnice. În special, articolul 2.4 prevede că, în cazul în care există standarde internaționale relevante, membrii OMC „le utilizează … ca bază a normelor lor tehnice”, cu excepția cazurilor în care aceste standarde internaționale ar fi ineficace sau inadecvate pentru îndeplinirea obiectivelor legitime urmărite. Un regulament tehnic național ar putea, de exemplu, să meargă dincolo de ceea ce este impus de standardul internațional relevant pentru a realiza obiectivele de reglementare ale unui membru al OMC în materie de schimbări climatice sau pentru a răspunde așteptărilor legitime ale cetățenilor săi în ceea ce privește un nivel de protecție adecvat. Principii similare sunt prevăzute la articolul 5.4 pentru procedurile de evaluare a conformității. 2.1.2. Condiția procedurală: notificarea proiectului de legislație În conformitate cu articolele 2.9 și 5.6 din Acordul BTC, membrii OMC au obligația de a notifica regulamentele tehnice și procedurile de evaluare a conformității atunci când sunt îndeplinite următoarele două condiții: în primul rând, dacă nu există niciun standard internațional relevant sau dacă proiectul de măsură nu este în conformitate cu standardul internațional relevant existent și, în al doilea rând, dacă măsura propusă poate avea un efect semnificativ asupra comerțului altor membri. Conceptul de efect semnificativ asupra comerțului altor membri include efectele de creștere și de reducere a importurilor asupra comerțului altor membri, în măsura în care aceste efecte sunt semnificative[7]. Notificările sunt făcute din timp, astfel încât să se mai poată aduce modificări și să se poată ține cont de observații[8]. Membrul care a efectuat notificarea prevede un termen rezonabil pentru ca alți membri să poată formula observații în scris. Membrii OMC au convenit, în cadrul Comitetului BTC, că o perioadă de 60-90 de zile este considerată un termen rezonabil. Țările dezvoltate sunt încurajate să acorde mai mult de 60 de zile pentru prezentarea observațiilor[9]. Observațiile sunt discutate la cerere și sunt luate în considerare. Aceasta înseamnă că alți membri ai OMC pot fi ținuți la curent cu evoluția noilor cerințe privind produsele sau a modificărilor cerințelor existente. Notificările pe care le primește Secretariatul OMC se află la dispoziția publicului[10], astfel încât operatorii economici să aibă, de asemenea, posibilitatea de a fi avertizați și de a se familiariza cu noile cerințe. Membrii OMC au dreptul de a formula observații în scris cu privire la propunerile de regulamente tehnice sau de proceduri de evaluare a conformității. În principiu, observațiile ar trebui să facă referire la faptul că regulamentele propuse nu sunt conforme cu Acordul BTC. Observațiile ar trebui să conducă la un dialog cu un membrul OMC care a efectuat notificarea. Dreptul de a prezenta formal observații în cadrul acestei proceduri se limitează la membrii OMC și nu este acordat părților interesate, precum operatorii economici. Prin urmare, preocupările operatorilor economici trebuie să fie transmise de către un membru al OMC. Este la latitudinea fiecărui membru al OMC să organizeze modul în care sunt ascultate și luate în considerare preocupările propriilor săi operatori economici. 2.2. Organizarea internă a UE cu privire la procedura de notificare Pentru ca procedura de notificare să funcționeze corect și să fie utilă și eficace, diverse părți trebuie să participe și să coopereze între ele. În UE, participarea instituțiilor europene, a statelor membre și a operatorilor economici este de cea mai mare importanță. Un site internet referitor la BTC, creat de UE, contribuie la coordonarea participării tuturor celor implicați. 2.2.1. Comisia Europeană Acordul BTC impune fiecărui membru al OMC să înființeze o autoritate de notificare pentru a asigura punerea în aplicare a dispozițiilor referitoare la procedurile de notificare și să garanteze existența unui punct de informare[11]. Punctul de informare trebuie să răspundă tuturor cererilor rezonabile de informații, formulate de alți membri și de părțile interesate cu privire la regulamentele tehnice adoptate sau propuse ori la procedurile de evaluare a conformității; el este, de asemenea, responsabil de tratarea observațiilor primite de la alți membri ai OMC cu privire la notificări[12]. În UE, aceste obligații sunt asigurate de o unitate a Direcției Generale Întreprinderi și Industrie[13] a Comisiei Europene, care a fost desemnată drept punct de notificare și de informare al UE privind BTC. Punctul de notificare și de informare al UE privind BTC are două funcții. El se asigură că legislația UE care trebuie adoptată de către Parlamentul European și Consiliu sau de către Comisia Europeană ca măsură de punere în aplicare este notificată în stadiul de proiect către OMC. El este, de asemenea, responsabil de difuzarea notificărilor altor membri ai OMC către toate părțile interesate și se asigură că observațiile sunt transmise membrului OMC care a efectuat notificarea în numele UE, atunci când se observă că măsura în cauză ar putea genera probleme de acces pe piață pentru exportatorii UE. Pentru a putea emite observații referitoare la o notificare a unui alt membru al OMC, punctul de notificare și de informare al UE privind BTC solicită contribuții din partea tuturor părților interesate, respectiv din partea unităților sectoriale ale Comisiei Europene, a unităților din cadrul Direcției Generale Comerț, a delegațiilor UE din țările terțe, a statelor membre și a întreprinderilor din UE. Atunci când editează observații din partea UE cu privire la notificările altor membri ai OMC, punctul de notificare și de informare al UE privind BTC se asigură că ele sunt conforme cu toate politicile UE. 2.2.2. Colegislatorii UE: Parlamentul și Consiliul Parlamentul European și Consiliul joacă, de asemenea, un rol important, în măsura în care adoptă o legislație care conține regulamente tehnice și proceduri de evaluare a conformității care trebuie să fie în conformitate cu Acordul BTC. Dat fiind că acordul solicită notificarea în stadiul de proiect, punctul de notificare și de informare al UE privind BTC notifică altor membri ai OMC legislația UE de stabilire a cerințelor pentru produse care intră în sfera de aplicare a Acordului BTC, după ce Comisia a adoptat propunerea sa de regulament, de directivă sau de decizie a Parlamentului European și a Consiliului. Comisia analizează observațiile altor membri ai OMC și le ia în considerare în cadrul procedurii legislative. Atunci când elaborează și adoptă modificări referitoare la o propunere a Comisiei, atât Consiliul, cât și Parlamentul trebuie să țină cont de impactul lor asupra comerțului internațional. Alți membri ai OMC urmăresc cu atenție discuțiile legislative și prezintă în mod frecvent observații, în scris sau în cadrul reuniunilor Comitetului BTC (care au loc de trei ori pe an în cadrul OMC, la Geneva), cu privire la compatibilitatea modificărilor propuse cu Acordul BTC. 2.2.3. Statele membre Pe lângă punctul de notificare și de informare al UE privind BTC, toate cele 27 de state membre își au propriile autorități de notificare și puncte de informare referitoare la BTC. Statele membre au obligația de a evalua dacă proiectele lor naționale de regulamente tehnice și de proceduri de evaluare a conformității ar avea un impact semnificativ asupra comerțului și, în caz afirmativ, de a le notifica direct către OMC. Răspunsurile la observațiile altor membri ai OMC sunt totuși furnizate de punctul de notificare și de informare al UE privind BTC (după coordonarea cu statul membru în cauză) în numele UE, întrucât aceste răspunsuri sunt considerate parte a politicii comerciale comune, care este o competență exclusivă a UE[14]. Coordonarea între statele membre și Comisia Europeană este asigurată prin procedura de notificare internă a UE prevăzută în Directiva 98/34/CE[15], iar serviciile Comisiei se reunesc în fiecare an cu reprezentanții în cauză ai statelor membre pentru a îmbunătăți această coordonare. Statele membre trebuie, de asemenea, să își informeze autoritățile publice și operatorii economici naționali cu privire la obligațiile și la oportunitățile legate de procedura de notificare referitoare la BTC. Comisia primește periodic observații cu privire la notificările altor membri ai OMC din partea statelor membre. Anumite state membre au stabilit mecanisme naționale eficiente pentru a obține reacții direct din partea industriei naționale, inclusiv din partea federațiilor micilor întreprinderi sau a întreprinderilor individuale. Comisia utilizează aceste informații pentru a lupta împotriva barierelor tehnice potențiale în calea comerțului. 2.2.4. Operatorii economici Observațiile industriei UE cu privire la notificările altor membri ai OMC sunt foarte importante pentru a preveni apariția unor obstacole inutile în calea comerțului internațional. Mai multe federații industriale europene situate la Bruxelles cunosc bine mijloacele pe care le oferă Acordul BTC și transmit în mod periodic observații către serviciile Comisiei[16]. Unele participă, de asemenea, prin intermediul Comitetului consultativ pentru accesul pe piață, care a fost înființat în contextul strategiei de acces pe piețe a Comisiei Europene[17]. Alți operatori economici europeni își transmit observațiile delegației UE prezente pe teritoriul membrului OMC care a efectuat notificarea. Comisia coordonează operațiunile pe plan intern pentru a se asigura că toate observațiile ajung la punctul de notificare și de informare privind BTC, care redactează observațiile oficiale ale UE. Având în vedere că perioada pentru prezentarea observațiilor este adesea relativ scurtă (între 60 și 90 de zile), este important ca operatorii economici din UE să își comunice preocupările cât mai curând posibil și înainte de termenul final stabilit de membrul OMC care a efectuat notificarea[18]. 2.2.5. Site-ul internet al UE referitor la BTC Pentru a oferi acces direct la notificări și a facilita coordonarea între toate părțile implicate, punctul de notificare și de informare al UE privind BTC și-a creat, în 2004, propriul site internet public referitor la BTC[19]. Acest site internet oferă acces public la baza de date referitoare la BTC, care conține toate formularele de notificare, proiectele de texte și observațiile trimise și primite de Comisia Europeană. Site-ul internet oferă o privire de ansamblu asupra fiecărei notificări BTC: documentele notificate, traducerile disponibile și observațiile trimise și primite de Comisia Europeană sunt afișate pe o singură pagină de internet pentru fiecare notificare. Afișarea tuturor documentelor garantează transparența totală a acțiunii UE în cadrul Acordului BTC. În plus, operatorii economici și alte părți interesate se pot abona la un sistem de alertă privind noile notificări și pot consulta un raport lunar al activității punctului de notificare și de informare al UE privind BTC. Numărul abonaților la sistemul de alertă arată că folosirea site-ului internet al UE referitor la BTC a crescut din 2004. În 2011, 529 de entități private sau publice au fost înregistrate în sistemul de alertă (comparativ cu 182 în 2005) și 15 000 de căutări au fost efectuate în baza de date. O treime dintre abonați provin din țări terțe. Punctul de notificare și de informare al UE privind BTC a prezentat în mai multe rânduri baza sa de date Comitetului BTC și alți membri ai OMC care doreau să își dezvolte propriile site‑uri internet au intrat în contact cu el. 3. Reacția UE la ultimele evoluții 3.1. Adaptarea la creșterea numărului de notificări BTC UE a fost întotdeauna proactivă în ceea ce privește monitorizarea măsurilor țărilor terțe și reușește să gestioneze numărul crescut de notificări referitoare la BTC. Acestea au cunoscut o creștere exponențială: dacă mai puțin de 400 de proiecte de texte fuseseră notificate în 1995, anul în care Acordul BTC a intrat în vigoare, acest număr a crescut de peste trei ori de atunci, ajungând la 1 216 în 2011[20]. În total, în decursul ultimilor 16 ani, membrii OMC au notificat aproape 15 000 de texte. Numărul de notificări a înregistrat o creștere puternică între 2004 și 2009: el a înregistrat doar o creștere ușoară în primii zece ani ai procedurii de notificare referitoare la BTC (de la mai puțin de 400 în 1995 la 638 în 2004), înainte de a crește, în termen de șase ani, de la 638 la aproximativ 1 500 [a se vedea graficul de la punctul 1 din documentul de lucru al serviciilor Comisiei SWD(2012) 189]. Primul motiv al acestei creșteri este variația numărului de membri ai OMC, de la 128 într-o primă fază, la 153 în 2011. Printre noii veniți se numără câțiva actori importanți, cum ar fi China, care a aderat în 2001, Arabia Saudită (2005), Vietnam (2007) și Ucraina (2008). Campaniile de sensibilizare organizate de Secretariatul OMC și de punctele de informare naționale privind BTC au avut, de asemenea, un impact. În plus, atât Secretariatul, cât și membrii OMC au finanțat și au participat la proiecte de asistență tehnică în materie de BTC la nivel regional și național. Intensificarea activității de reglementare a membrilor OMC în ultimii cinci ani în sectoarele emergente, cum ar fi eficiența energetică sau informarea consumatorilor, constituie un alt factor important. În sfârșit, criza financiară, care a pus în pericol economiile naționale, ar putea să fi contribuit la o intensificare a activității de reglementare. UE a observat și a monitorizat îndeaproape acest cadru de reglementare în extindere. Acest lucru se reflectă în numărul de observații formulate de UE cu privire la notificările țărilor terțe, care este proporțional cu creșterea notificărilor referitoare la BTC. Astfel, între 2004 și 2009, numărul de observații formulate de UE aproape că s-a dublat, trecând de la 47 la 91 pe an. În 2011, UE a trimis 102 observații, cel mai mare număr înregistrat vreodată [a se vedea graficul de la punctul 1 din documentul de lucru al serviciilor Comisiei SWD(2012) 189]. UE recurge, de asemenea, în mod activ la reuniunile Comitetului BTC pentru a-și completa observațiile scrise prin declarații orale și a cere o urmărire a observațiilor sale. UE este unul dintre cei mai activi membri ai Comitetului BTC, comentând notificările altor membri ai OMC care sunt susceptibile de a crea obstacole inutile în calea comerțului. În funcție de proiectul notificat, UE poate solicita retragerea, modificarea sau amânarea sa ori poate cere clarificări. Există numeroase exemple de cooperare de succes cu țările terțe, care au condus la un rezultat favorabil pentru UE și pentru comerțul internațional. Exemple de realizări în cadrul procedurii referitoare la BTC: Retragere: proiectul de regulament columbian privind băuturile alcoolice[21] a impus cerințe prea stricte în materie de etichetare, care ar fi antrenat costuri semnificative pentru operatorii economici. În urma intervențiilor UE în cadrul reuniunilor Comitetului BTC și a observațiilor sale scrise, autoritățile columbiene au retras regulamentul. Modificare: notificarea braziliană privind evaluarea conformității siguranței jucăriilor[22] a propus o procedură de evaluare a conformității împovărătoare și discriminatorie. La cererea UE și a câtorva alți parteneri comerciali, Brazilia și-a modificat regulamentul în 2010, simplificându-și procedura de evaluare a conformității pentru jucăriile importate. Amânare: notificarea indiană privind pneurile autovehiculelor a fost transmisă pentru prima dată în 2006[23]. În urma observațiilor scrise ale UE și a numeroaselor sale intervenții în cadrul reuniunilor Comitetului BTC, adoptarea proiectului a fost amânată. În 2010 a fost notificată o versiune modificată[24]. Clarificare: În ceea ce privește notificarea chineză privind supravegherea și administrarea inspecției și a carantinei importurilor de deșeuri solide, China a clarificat faptul că importatorii acreditați în conformitate cu anumite standarde europene ar îndeplini, de asemenea, condițiile pentru înregistrarea solicitată[25]. 3.2. Reacția la participarea activă a mai multor membri ai OMC UE s-a adaptat, de asemenea, la apariția unor noi actori în cadrul procedurii referitoare la BTC și la opiniile lor critice cu privire la opțiunile sale de reglementare. Creșterea semnificativă a numărului de notificări în cursul ultimilor ani nu trebuie atribuită doar țărilor mari, ci și unor actori mondiali de talie mai mică, precum Arabia Saudită, Qatar și Bahrain. Participarea activă a țărilor în curs de dezvoltare, precum Uganda, care a notificat cel mai mare număr de texte în 2010, a confirmat această tendință. Un număr crescut de membri ai OMC au participat activ la procedură, prezentând mai multe notificări și formulând, de asemenea, observații cu privire la acestea. Alți membri ai OMC prezintă adesea observații cu privire la textele notificate de UE. În 2011, punctul de informare al UE privind BTC a primit 25 de observații din partea unor țări terțe, în special din partea Chinei, a Noii Zeelande, a Japoniei și a SUA [a se vedea graficul de la punctul 2 din documentul de lucru al serviciilor Comisiei SWD(2012) 189]. În cadrul Comitetului BTC, dintre toți membrii OMC, UE a primit cele mai multe observații în cursul ultimilor ani. Într‑adevăr, UE este monitorizată îndeaproape de numeroși parteneri comerciali, întrucât este o piață de export imensă, cu 500 de milioane de consumatori potențiali și se află adesea în linia întâi a evoluțiilor în materie de reglementare, încurajând un nivel ridicat de protecție a consumatorilor și aplicând o politică de mediu ambițioasă. UE răspunde la toate observațiile primite explicându-și legislația, apărând-o sau modificând‑o, atunci când este necesar. Ea răspunde în scris la observațiile scrise primite de punctul de notificare și de informare al UE privind BTC în cadrul procedurii de notificare sau verbal, în cadrul reuniunilor Comitetului BTC, la declarațiile altor membri ai OMC. Comisia Europeană răspunde individual și în numele UE la fiecare observație scrisă a unui membru al OMC. Majoritatea chestiunilor ridicate în ceea ce privește legislația UE începând din 1995 au făcut referire la sectorul agricol, la înregistrarea substanțelor chimice, la bunăstarea animalelor, la etichetare și la proiectarea ecologică. Exemple de reacții ale UE: Modificare: un regulament al Comisiei din 2002 privind produse vitivinicole[26] a fost modificat de mai multe ori în urma notificării sale și a observațiilor primite din partea țărilor terțe. Atunci când un nou regulament al Comisiei privind produsele vitivinicole a fost notificat în 2008[27], 11 dispoziții din proiect au fost modificate pentru a ține cont de observațiile scrise a 4 membri diferiți ai OMC. Luarea în considerare a preocupărilor altor părți: în plus față de observațiile scrise, UE a reacționat la preocupările exprimate verbal în cadrul reuniunilor Comitetului BTC. Prin urmare, preocupările țărilor terțe legate de regulamentul REACH[28] au fost luate în considerare în documentele de orientare care au scopul de a facilita punerea în aplicare a acestui regulament. Clarificare: în 2010, mai mulți membri ai OMC și-au exprimat, în cadrul Comitetului BTC, preocuparea că respectivul cadru de acreditare european înființat prin Regulamentul (CE) nr. 765/2008[29] ar putea afecta capacitatea organismelor de evaluare a conformității din afara UE de a efectua anumite sarcini în domeniul reglementat. UE a clarificat faptul că noile norme fuseseră elaborate doar pentru piața internă și că posibilitățile de a accepta sau de a recunoaște rezultatele evaluărilor conformității efectuate de alte țări nu erau afectate de noul regulament. 3.3. Răspunsul la provocarea reprezentată de transparență În conformitate cu tendința generală, UE a sporit, de asemenea, în mod semnificativ numărul notificărilor sale anuale. În ultimii zece ani, numărul a crescut de mai mult de trei ori, de la 17 la 63. În 2008, numărul de notificări ale UE s-a dublat față de anul precedent [a se vedea graficul de la punctul 2 din documentul de lucru al serviciilor Comisiei SWD(2012) 189]. Numărul de notificări ale statelor membre a fluctuat începând din 1995, dar s-a stabilizat în ultimii 3 ani la 54 de notificări pe an [a se vedea graficul de la punctul 3 din documentul de lucru al serviciilor Comisiei SWD(2012) 189]. Totuși, în comparație cu numărul de notificări efectuate de statele membre în cadrul procedurii interne de notificare[30], numărul rămâne scăzut. În ceea ce privește perioada de 60-90 de zile acordată altor membri ai OMC pentru prezentarea observațiilor înainte de adoptarea legislației notificate, statisticile arată că, în practică, timpul alocat pentru prezentarea de observații a variat între 58 și 61 de zile în ultimii 5 ani, în comparație cu 46 de zile în 1997[31]. În ceea ce privește notificările UE, în 2011, termenul mediu acordat pentru formularea observațiilor a fost de 65 de zile [a se vedea graficul de la punctul 4 din documentul de lucru al serviciilor Comisiei SWD(2012) 189]. Acest progres a oferit membrilor OMC mai multe oportunități de a analiza regulamentele tehnice ale țărilor terțe și a contribuit la îmbunătățirea procedurii BTC. Cu toate acestea, astfel cum s-a subliniat în ultima examinare a politicilor comerciale ale UE, realizată de OMC, perioada prevăzută pentru prezentarea de observații referitoare la notificările statelor membre ale UE ar putea fi prelungită[32]. Progresele realizate în materie de transparență sunt proporționale cu măsurile pe care membrii OMC le-au adoptat pentru a spori gradul de cunoaștere a procedurii BTC. Trebuie monitorizată zilnic și cu atenție coordonarea internă menită să garanteze că întreaga legislație care intră în domeniul de aplicare al Acordului BTC este notificată în timp util, iar organismele administrative naționale trebuie să fie informate cu privire la această legislație. Comisia Europeană a fost deosebit de activă în acest domeniu, organizând periodic seminare pentru serviciile sale și pentru statele membre ale UE. Punctul de notificare și de informare al UE privind BTC a organizat trei seminare pentru serviciile Comisiei între 2008 și 2011. 4. Discuții multilaterale privind transparența în cadrul procedurii de notificare referitoare la BTC 4.1. Dificultăți restante Comitetul BTC a definit și a publicat recomandări detaliate privind transparența[33], care au îmbunătățit punerea în aplicare a procedurii de notificare atunci când au fost aplicate de către membrii OMC[34]. Cu toate acestea, unii membri ai OMC continuă să nu respecte obligațiile fundamentale ale procedurii de notificare BTC, cum ar fi notificarea simplă sau notificarea în stadiul de proiect. Acest lucru este adesea datorat unei lipse de coordonare între organismele administrative naționale, pentru a se asigura că autoritatea de notificare este la curent cu elaborarea legislației care trebuie notificată, sau incapacității autorității de notificare de a impune obligația de notificare organismului administrativ responsabil de legislația propusă. Unii membri ai OMC nu notifică legislația adoptată de organele legislative (precum parlamentele), deoarece coordonarea între autoritatea de notificare și puterea legislativă este mai greu de negociat. În plus, nu toți membrii OMC utilizează posibilitatea de a prezenta observații cu privire la propunerile de regulamente tehnice și de proceduri de evaluare a conformității. Numeroși membri au dificultăți în ceea ce privește urmărirea notificărilor primite sau mobilizarea cunoștințelor tehnice necesare pentru a analiza anumite notificări. În mod similar, nu toate punctele de informare ale membrilor OMC sunt pe deplin operaționale. Unele dintre ele răspund rareori, altele declară doar că au informat autoritățile competente cu privire la întrebările primite, dar adesea nu este oferit niciun răspuns, în ciuda atenționărilor repetate. Acest fapt dăunează în mod semnificativ rezultatului procedurii, aceasta devenind mai puțin eficientă. Există încă anumite zone gri în ceea ce privește domeniul de aplicare al Acordului BTC și al obligației de notificare. Deși două hotărâri recente ale grupului special al OMC[35] ar trebui să contribuie la o mai bună definire a domeniului de aplicare al acordului, incertitudinile persistă, în special în ceea ce privește cerințele referitoare la metodele de producție care nu au legătură cu produsul (care nu au nicio influență asupra caracteristicilor tehnice ale produsului final) și în ceea ce privește etichetarea facultativă legată de anumite cerințe, fără impunerea unei etichetări exclusive. Analiza textelor notificate în perioada relativ scurtă de 60 de zile acordată pentru prezentarea observațiilor, în special în cazul în care textul proiectului trebuie tradus, rămâne o provocare majoră pentru membrii OMC și pentru operatorii economici. Bugetul consacrat traducerii rămâne insuficient. Este extrem de important să se sporească gradul de cunoaștere în rândul operatorilor economici cu privire la procedură și la posibilitatea de a trimite observații autorităților membrilor OMC. Acest lucru este valabil în special pentru federații sau pentru întreprinderile naționale, în special pentru IMM-uri, care dispun de resurse interne limitate pentru a analiza regulamentele propuse și a reacționa în timp util. În sfârșit, Comitetul BTC nu ar trebui să devină un forum care să transmită pur și simplu preocupările industriei. El ar trebui să ofere autorităților publice posibilitatea de a face schimb de opinii referitoare la propunerile de regulamente tehnice și de proceduri de evaluare a conformității, ținând cont de toate aspectele politice pertinente. 4.2. Discuții periodice în cadrul reuniunilor Comitetului BTC și revizuiri trienale Reuniunile periodice ale Comitetului BTC și, în special, revizuirea funcționării și a punerii în aplicare a Acordului BTC, care se efectuează din trei în trei ani în conformitate cu articolul 15.4 din Acordul BTC, constituie ocazii pentru discutarea și clarificarea anumitor dificultăți și provocări legate de procedura de notificare. Comisia utilizează periodic aceste revizuiri trienale pentru a sugera modalități de îmbunătățire a transparenței în cadrul procedurii de notificare. UE participă activ la toate discuțiile referitoare la revizuirea trienală și a prezentat un document privind transparența[36] în cadrul celei de-a cincea revizuiri trienale[37], care s-a încheiat în noiembrie 2009. Revizuirile trienale nu sunt importante doar în ceea ce privește problemele legate de procedura de notificare, ci și în privința altor probleme sistemice legate de Acordul BTC: bunele practici în materie de reglementare, procedurile de evaluare a conformității, standardele, asistența tehnică și funcționarea Comitetului BTC. Prin urmare, Comitetul BTC a devenit un forum important în care membrii OMC pot discuta aspecte referitoare la comerțul internațional de mărfuri și la metodele de acțiune. Comisia utilizează periodic acest comitet pentru a prezenta metodele de acțiune ale UE altor membri ai OMC și pentru a promova convergența în materie de reglementare, prin utilizarea bunelor practici de reglementare în cadrul elaborării regulamentelor tehnice și a procedurilor de evaluare a conformității. Comisia furnizează, de asemenea, prezentări generale ale programelor de asistență tehnică care includ un ajutor în domeniul BTC, create de UE și de statele membre pentru țările în curs de dezvoltare[38]. În cadrul reuniunii din iunie 2011 a Comitetului BTC, Suedia și-a prezentat programul de mentorat pus în aplicare între 2008 și 2011 pentru a sprijini constituirea și funcționarea punctelor de notificare și de informare privind BTC în 7 țări din Africa Subsahariană[39]. În plus față de programele sale de asistență tehnică, punctul de notificare și de informare al UE privind BTC a primit, la cererea anumitor membri ai OMC, vizite din partea altor membri ai OMC dornici de a cunoaște mai multe despre organizarea și funcționarea sa[40]. Experții în materie de BTC ai Comisiei Europene au participat, de asemenea, la seminare de asistență tehnică organizate de OMC în diferite regiuni ale lumii. 5. Concluzii și etape viitoare Procedura de notificare referitoare la BTC este un mijloc important de informare cu privire la evoluțiile reglementărilor referitoare la mărfuri în țările terțe. Atunci când membrii OMC respectă obligația de notificare, ea le permite altor membri ai OMC să cunoască noile regulamente tehnice și noile proceduri de evaluare a conformității și oferă o modalitate concretă de a reacționa la barierele tehnice în calea comerțului. În același timp, procedura permite cunoașterea pe scară largă a tendințelor generale ale altor membri ai OMC sau ale unui membru specific al OMC și, prin urmare, oferă informații importante pentru politica comercială și industrială a UE. Pentru a profita pe deplin de această procedură, este, bineînțeles, esențial ca UE să respecte principiile și obligațiile prevăzute în Acordul BTC. Dacă UE nu respectă regulile, ea nu le poate solicita altora să facă acest lucru. Prin urmare, legislația UE și a statelor membre trebuie să urmeze principiile Acordului BTC și să fie notificată în conformitate cu regulile sale, cu maximum de transparență. Supunerea legislației propuse la examinarea altor membri ai OMC poate fi, de asemenea, foarte utilă. Observațiile altor membri pot contribui la identificarea problemelor care nu au fost observate sau a aspectelor care nu au fost luate în considerare la elaborarea legislației[41]. Procedura le permite, de asemenea, autorităților de reglementare din întreaga lume să compare metodele de acțiune și să reflecteze asupra motivelor pentru care se legiferează în mod diferit. Procedura de notificare referitoare la BTC reprezintă astfel un instrument de evaluare comparativă și poate contribui, dacă este cazul, la un anumit grad de convergență la nivel internațional. De asemenea, ea ajută UE să își facă cunoscute și să își promoveze deciziile în materie de reglementare. Aceste decizii se bazează pe o analiză aprofundată bazată pe elemente de probă, pe o amplă consultare cu părțile interesate și pe o evaluare de impact cuprinzătoare. În plus, procedura oferă UE ocazia de a le explica altor țări motivele care stau la baza deciziilor sale. În prezent, Comisia, statele membre și operatorii economici utilizează procedura în mod eficient. Cu toate acestea, Comisia consideră că se pot aduce îmbunătățiri și, prin urmare, intenționează să întreprindă următoarele acțiuni: Acțiunea 1: Sporirea sensibilizării pentru a îi determina pe operatorii economici din UE, inclusiv pe IMM-uri, să formuleze observații Comisia va continua să informeze serviciile Comisiei, operatorii economici și statele membre cu privire la avantajele procedurii, inclusiv cu privire la opțiunea de a trimite observații direct Comisiei. În special, Comisia va continua să organizeze seminare și conferințe cu statele membre și cu operatorii economici, inclusiv cu IMM-urile și să încurajeze statele membre să desfășoare acțiuni de sensibilizare în rândul operatorilor economici naționali. În contextul punerii în aplicare a comunicării Comisiei de sprijinire a activităților economice ale IMM-urilor în afara UE[42], Comisia va continua, de asemenea, să exploreze ce se mai poate face pentru a ajuta IMM-urile să participe mai activ la procedura de notificare. Comisia se va asigura că viitorul portal multilingv online[43], care oferă informații referitoare la piețele străine relevante pentru întreprinderi și o prezentare generală a activităților de sprijin disponibile în legătură cu piețele din afara UE, va include un link către baza de date BTC[44]. În 2012, Comisia intenționează, de asemenea, să își îmbunătățească site-ul referitor la BTC pentru a îl face mai ușor de utilizat pentru operatorii economici, inclusiv pentru IMM-uri. Acțiunea 2: Sprijinirea dreptului operatorilor economici de a obține informații de la punctele de informare privind BTC în legătură cu cerințele aplicabile privind accesul la piață Acordul BTC îi obligă pe membrii OMC să înființeze un punct de informare privind BTC pentru a răspunde tuturor întrebărilor rezonabile ale altor membri și ale părților interesate privind regulamentele tehnice adoptate sau propuse, procedurile de evaluare a conformității și standardele[45]. Astfel se deschide, pentru operatorii economici, un canal de comunicare directă cu autoritățile altor membri ai OMC, de la care pot obține informații despre cerințele privind accesul la piață legate de regulamente tehnice, de proceduri de evaluare a conformității și de standarde. Un astfel de canal de comunicare directă poate fi de interes în ceea ce privește unele probleme specifice, atunci când alte surse de informații, precum baza de date a UE privind accesul pe piață[46] sau site-urile internet ale țărilor terțe nu conțin suficiente informații. Prin urmare, Comisia intenționează să promoveze punctele de informare privind BTC pe noul site internet referitor la BTC. În funcție de resursele umane disponibile, Comisia va lua în considerare, de asemenea, posibilitatea de a acorda sprijin operatorilor economici europeni care au nevoie de informații, de exemplu dacă întrebările pe care le trimit punctelor de informare ale altor membri ai OMC nu primesc răspuns. Acțiunea 3: O mai bună coordonare cu alte instrumente importante ale politicii comerciale și industriale a UE Comisia va continua să utilizeze procedura de notificare referitoare la BTC în cadrul politicii sale comerciale și industriale și va încerca să creeze mai multe sinergii între diferitele aspecte ale politicii. Echipele de acces pe piețe din cadrul delegațiilor UE din țările terțe pot, de exemplu, să ofere un sprijin valoros dacă dispun de resurse pentru a monitoriza notificările BTC, a crea o rețea pentru colectarea observațiilor din partea întreprinderilor UE din țările terțe, a stabili legături cu serviciile Comisiei cu sediul la Bruxelles și a asigura o monitorizare împreună cu autoritățile competente din țările terțe. În măsura posibilului, Comisia va continua să utilizeze dialogurile existente sau noi în materie de reglementare și negocierile de acorduri comerciale pentru a aborda barierele sistemice sau specifice în calea comerțului care au fost identificate prin intermediul procedurii de notificare referitoare la BTC. Comisia va continua, de asemenea, să promoveze respectarea totală a obligației de notificare și a recomandărilor relevante ale Comitetului BTC, prin intermediul negocierilor privind capitolele referitoare la BTC din cadrul acordurilor de liber schimb, inclusiv dispozițiile în materie de transparență. Acțiunea 4: Un sprijin suplimentar pentru funcționarea procedurii de notificare referitoare la BTC la nivel multilateral și bilateral Comisia va continua să dezvolte și să amelioreze funcționarea procedurii prin intermediul unei participări active la reuniunile Comitetului BTC. Ea intenționează să prezinte un alt document privind transparența în cadrul procedurii de notificare în contextul celei de-a șasea revizuiri trienale, prevăzută pentru luna noiembrie 2012. Comisia va lua în considerare, de asemenea, modul în care țările în curs de dezvoltare ar putea fi mai bine sprijinite, ca să poată participa în mod mai eficace la procedura de notificare. În acest sens, punctele de notificare și de informare privind BTC, în special cele din țările vecine ale UE, ar putea oferi o asistență sporită. Comisia va lua în considerare posibilitatea de a încuraja Secretariatul OMC să-și dezvolte în continuare Sistemul de gestionare a informațiilor BTC[47], pentru ca acesta să devină un instrument eficient pentru toți membrii OMC, permițând o publicare mai rapidă a notificărilor și oferind membrilor posibilitatea de a obține cu ușurință toate informațiile necesare referitoare la notificări și de a participa mai bine la procedură. Acțiunea 5: Respectarea maximă a regulilor în materie de notificare Comisia se angajează să garanteze că propunerile sale, precum și legislația de punere în aplicare adoptată de Comisie respectă Acordul BTC și sunt notificate în stadiul de proiect, cu acordarea unei perioade de 60-90 de zile pentru alți membri ai OMC, în vederea prezentării de observații. Ea se va asigura, de asemenea, că observațiile altor membri ai OMC sunt examinate și luate în considerare înainte de finalizarea legislației. Este important să se prevadă un timp suficient în cadrul procesului de adoptare pentru a permite respectarea obligației de notificare. Acțiunea 6: Eforturi suplimentare pentru îmbunătățirea transparenței în cadrul procedurii legislative ordinare În ceea ce privește propunerile supuse Parlamentului European și Consiliului care conțin regulamente tehnice și proceduri de evaluare a conformității, Comisia a început să informeze membrii OMC cu privire la modificările semnificative introduse în procedura legislativă, atunci când aceste propuneri au suscitat interesul altor membri ai OMC și când procedura ordinară a permis acest lucru[48]. Pentru a îmbunătăți transparența, ar putea fi acordată o nouă perioadă pentru prezentarea observațiilor, care să le permită altor membri ai OMC să se pronunțe asupra modificărilor introduse în procedura ordinară și să trimită colegislatorilor observațiile primite. Comisia va analiza această posibilitate de la caz la caz. Acțiunea 7: O mai bună coordonare cu statele membre Pentru a dispune de o politică comercială coerentă și eficientă și pentru a utiliza în mod optim procedura, UE trebuie să acționeze în mod coordonat. Statele membre trebuie să respecte pe deplin obligațiile care decurg din Acordul BTC și să sprijine politica UE privind transparența procedurii de notificare, coordonându-și acțiunile în mod eficace. Comisia va continua să informeze statele membre cu privire la aspectele importante ale procedurii și la ultimele evoluții. Ea invită statele membre să asigure coordonarea și în ceea ce le privește. [1] http://ec.europa.eu/enterprise/tbt/index.cfm?fuseaction=library.viewLibrary§ion_id=1&dspLang=en [2] Comunicarea Comisiei Europene intitulată „Comerț, creștere și afaceri internaționale. Politica comercială – componentă cheie a strategiei UE 2020” — COM (2010) 612 final; Comunicarea Comisiei Europene intitulată „O politică industrială integrată adaptată erei globalizării. Atribuirea celui mai important rol competitivității și sustenabilității” — COM(2010) 614 final. [3] Comunicarea Comisiei Europene intitulată „Europa 2020: O strategie europeană pentru o creștere inteligentă, durabilă și favorabilă incluziunii” — COM(2010) 2020 final. [4] Dispozițiile Acordului BTC referitoare la standarde nu vor fi abordate în prezentul raport. [5] Autoritățile de notificare trebuie să indice obiectivul și justificarea măsurii la punctul 7 din formularul de notificare care însoțește proiectul de regulament tehnic sau de procedură de evaluare a conformității. [6] A se vedea articolele 2.8, 2.7 și 6.3 din Acordul BTC. [7] Recomandare a Comitetului BTC: documentul OMC G/TBT/1/Rev.10, punctul 7. [8] Articolele 2.9.2 și 5.6.2 din Acordul BTC. [9] Recomandare a Comitetului BTC: documentul OMC G/TBT/1/Rev.10, punctul 7. [10] A se vedea baza de date BTC a Comisiei Europene: http://ec.europa.eu/enterprise/tbt/ sau Sistemul de gestionare a informațiilor BTC al OMC: http://tbtims.wto.org. [11] Articolul 10 din Acordul BTC. [12] Recomandare a Comitetului BTC: documentul OMC G/TBT/1/Rev.10, punctul 7. [13] Unitatea ENTR/C/3 „Notificarea reglementărilor tehnice”. [14] Articolul 207 din Tratatul privind funcționarea Uniunii Europene. [15] Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice, JO L 204, 21.7.1998, p. 37. [16] Pentru a-i sensibiliza pe operatorii economici, Comisia a organizat o conferință la scară largă la 29 martie 2007 la Bruxelles, la care au participat 150 de persoane. Pentru mai multe informații: http://ec.europa.eu/enterprise/tbt/index.cfm?fuseaction=library.viewLibrary§ion_id=175&dspLang=en. [17] Comunicarea Comisiei Europene intitulată „Europa globală: un parteneriat mai puternic pentru obținerea accesului pe piață pentru exportatorii europeni” — COM(2007) 183 final. [18] În mod ideal, Comisia ar trebui să primească observații cu 3 săptămâni înainte de termenul final stabilit de membrul OMC care a efectuat notificarea în formularul său de notificare. [19] http://ec.europa.eu/enterprise/tbt/. [20] Cifrele prezentate în acest raport nu includ notificarea actelor adiționale sau a rectificărilor. [21] G/TBT/N/COL/120. [22] G/TBT/N/BRA/259, 313 și 339. [23] G/TBT/N/IND/20. [24] G/TBT/N/IND/40. [25] G/TBT/N/CHN/649. [26] G/TBT/N/EEC/15. [27] G/TBT/N/EEC/264. [28] G/TBT/N/EEC/52. [29] G/TBT/N/EEC/152. [30] Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice, JO L 24, 21.7.1998, p. 37. [31] A șaisprezecea examinare anuală a punerii în aplicare și a funcționării Acordului BTC: documentul OMC G/TBT/29, p. 6. [32] „Examinarea politicilor comerciale: Uniunea Europeană”, raport al Secretariatului OMC, 2011, p. 46: „Pentru aproximativ 17% dintre notificările prezentate de statele membre, perioada prevăzută pentru prezentarea observațiilor sau perioada cuprinsă între data publicării unei notificări și data adoptării sale a fost mai scurtă de 60 de zile” (perioada acoperită: octombrie 2008 – ianuarie 2011). [33] Documentul OMC G/TBT/1/Rev.10. [34] De exemplu, o perioadă de 60-90 de zile pentru prezentarea observațiilor, redactarea răspunsurilor într‑una din cele trei limbi oficiale ale OMC, accesul direct la textul notificat prin formularul de notificare, schimbul de traduceri neoficiale, comunicarea textelor adoptate și publicate etc. [35] Statele Unite – Măsuri privind importul, comercializarea și vânzarea tonului și a produselor din ton (DS381) și Statele Unite — Anumite cerințe în materie de etichetare indicând țara de origine (DS 384, DS 386). [36] Documentul OMC G/TBT/W/309. [37] Documentul OMC G/TBT/26. [38] Documentul OMC G/TBT/W/303. [39] Burundi, Etiopia, Kenya, Rwanda, Tanzania, Uganda și Zambia. [40] Vizite din partea unei delegații indiene în 2007, a unui funcționar al punctului de informare chinez privind BTC în 2009 și a unei delegații tunisiene în 2011. [41] În ciuda analizei și a evaluării impactului, inclusiv a evaluării consecințelor asupra comerțului internațional, pe care Comisia le realizează periodic înainte de a face propuneri legislative. [42] Comunicarea Comisiei Europene intitulată „Întreprinderi mici într-o lume mare— un nou parteneriat pentru sprijinirea IMM-urilor în vederea valorificării oportunităților globale” COM(2011) 702 final. [43] A se vedea punctul 4.2.2 din Comunicarea Comisiei Europene „Întreprinderi mici într-o lume mare— un nou parteneriat pentru sprijinirea IMM-urilor în vederea valorificării oportunităților globale”. [44] http://ec.europa.eu/enterprise/tbt/. [45] A se vedea articolul 10 din Acordul BTC. [46] http://madb.europa.eu/. [47] http://tbtims.wto.org/web/pages/search/notification/Search.aspx. [48] În aceste cazuri, punctul de notificare și de informare al UE privind BTC i-a informat pe ceilalți membri ai OMC, prin intermediul unui addendum la notificările originale, cu privire la pozițiile adoptate de Consiliu sau de Parlamentul European, fără a acorda totuși o nouă perioadă pentru prezentarea de observații cu privire la modificările introduse.